Sokan szeretjük egy csésze kávéval kezdeni a napot,
este pedig talán megiszunk egy pohár bort
vagy valamilyen más alkoholos italt.
De mint kiderült, ez a két anyag,
az alkohol és a koffein meglepő hatással lehet az alvásunkra.
[Alvás és Tudomány]
(Dallamos zene)
Kezdjük a koffeinnel.
A koffein azon anyagok közé tartozik,
amelyeket pszichoaktív élénkítőszereknek hívunk.
Mind ismerjük a koffein élénkítő hatását.
Felébredhetünk tőle.
De van még legalább két további
rejtett tulajdonsága a koffeinnek,
amelyről néhányan talán nem tudnak.
Az első a koffein hatásának időtartama.
A koffeinnek ún. felezési ideje van,
amely átlagos felnőttek esetén
nagyjából 5-6 óra.
Ez azt jelenti, hogy körülbelül 5-6 óra elteltével
az elfogyasztott koffein 50 százaléka
továbbra is jelen van a szervezetben.
Ez azt is jelenti, hogy a koffeinnek van negyed élettartama,
ami körülbelül 10-12 óra.
Vagyis tegyük fel, hogy megiszol egy csésze kávét
délután kettőkor.
Lehet, hogy ennek a koffeinnek csaknem a negyede
ott lötyög az agyadban éjfélkor is.
Ennek eredményeként megnehezítheti számunkra
akár az elalvást, vagy az egész éjszakán át tartó
pihentető alvást.
Ez tehát a koffein első jellegzetessége.
A másik gond a koffeinnel az,
hogy megváltoztathatja az alvásod minőségét.
Néhányan azt mondják,
hogy azok közé tartoznak,
akik megihatnak egy eszpresszót a vacsora mellé,
el tudnak aludni, és végigalusszák az éjszakát.
De még ha ez igaz is, kiderült,
hogy a koffein valójában csökkentheti
a mély, szemmozgás nélküli alvásunk mennyiségét,
a harmadik és negyedik nem REM-alvás szakaszában.
Ez tulajdonképpen a regeneráló mély alvás.
Következésképpen másnap reggel úgy ébredsz,
hogy nem érzed magad frissnek
és kipihentnek alvás után.
Nem rémlik az éjjeli ébredés,
nem emlékszel a nehézkes elalvásra,
ezért nem veszed észre az összefüggést.
Mégis azon kapod magad,
hogy reggel két csésze kávét is megiszol,
hogy fel tudj ébredni.
Tehát ez a koffein, de térjünk át az alkoholra,
mert az alkohol lehet
az egyik leginkább félreismert alvássegítő szer.
Valójában ez minden, csak nem alvássegítő.
Legalább háromféleképpen lehet problémás
az alvásod szempontjából.
Először is, az alkohol azon szerek közé tartozik,
amelyeket nyugtatóknak nevezünk.
De a szedált állapot nem alvás.
És a tudomány azt mutatja, hogy ez a két dolog
valójában nagyon is különbözik egymástól.
A szedált állapot az,
amikor egyszerűen kikapcsoljuk az agysejtek tüzelését,
különösen az agykéregben.
És ez nem természetes alvás.
A mély, szemmozgás nélküli alvás közben
például az agy kiválóan koordinál
több százezer sejtet,
amelyek hirtelen együtt tüzelnek,
majd elhallgatnak,
megint együtt tüzelnek, és megint elhallgatnak,
ezzel létrehozva nagy, erőteljes agyhullámokat,
a mély, nem REM-alvás alatt.
Ez tehát az első probléma,
amit az alkohol okozhat.
Összetévesztjük a szedációt a mély alvással.
Az alkohollal kapcsolatos második probléma,
hogy valójában feldarabolhatja az alvást.
Az alkohol alvás közben előidézheti és aktiválhatja
az ún. üss vagy fuss reakciót
az idegrendszerben,
ezért gyakrabban ébreszt fel
az éjszaka folyamán.
Az alkohol továbbá növelheti
az agyban felszabaduló figyelmeztető kémiai anyagok mennyiségét,
ami szintén töredezett alváshoz vezet.
A harmadik és utolsó probléma az alkohollal és az alvással kapcsolatban,
hogy az alkohol korlátozhatja
a gyors szemmozgásos alvást, az álmodás fázisát.
Ahogy a következő részekben látni fogjuk,
a REM, azaz a gyors szemmozgásos alvás
számos előnyt biztosít,
ilyen az érzelmi és mentális egészség,
vagy akár a kreativitás.
Nem akarom megmondani senkinek, hogyan éljen.
Nem akarok túl erkölcsös lenni.
Én csak tudós vagyok.
Viszont szeretnék információt nyújtani arról,
hogy milyen kapcsolatban áll az alvással
a koffein és az alkohol,
így tájékozottan tudsz dönteni arról,
hogyan hozd ki a legtöbbet az életedből,
az egészséges alvás előtérbe helyezésével.